KIRJALLINEN KYSYMYS E-2008/99 esittäjä(t): Rosa Miguélez Ramos (PSE) komissiolle. Kalatalous ja vuosituhannen vaihteen neuvottelukierros.



Virallinen lehti nro 203 E , 18/07/2000 s. 0113 - 0114



KIRJALLINEN KYSYMYS E-2008/99 esittäjä(t): Rosa Miguélez Ramos (PSE) komissiolle (9. marraskuuta 1999) Aihe: Kalatalous ja vuosituhannen vaihteen neuvottelukierros Komission tiedonannossa neuvostolle ja Euroopan parlamentille Maailman kauppajärjestön vuosituhannen vaihteen kierrosta koskeva EU:n lähestymistapa (KOM(1999) 331 lopull.) ei mainita kalastusta tai yhteistä kalastuspolitiikkaa selväsanaisesti kertaakaan. Australian, Yhdysvaltojen, Filippiinien, Islannin, Norjan, Uuden-Seelannin ja Perun hallitukset ovat kuitenkin esittäneet WTO:lle kalatalouden tukia koskevan tiedonannon, joka uhkaa vakavasti yhteistä kalastuspolitiikkaa ja yhteisön kalastussektoria. Mainitut hallitukset perustavat esityksensä epätäsmällisiin johdantokappaleisiin, joista puuttuu alueita ja aluksia koskevat tieteelliset tiedot, ja ehdottavat, että tulevalla WTO-neuvottelukierroksella jäsenet sopisivat kalastussektorin laajentumista suosivien tukien lakkauttamisesta, joiden ne sanovat vääristävän markkinoita, vahingoittavan erityisesti kalavarojen kestävää hyödyntämistä ja haittaavan kestävää kehitystä. Yhteisön kalastussektori ja kalataloudesta riippuvat alueet ovat hyvin herkkiä. Vuosituhannen vaihteen kierroksesta voi olla niille vakavia seurauksia, ellei Euroopan unioni ryhdy niitä päättäväisesti puolustamaan. Mikä on komission kanta kalataloudesta vuosituhannen vaihteen neuvottelukierroksella? Mitä mieltä komissio on mainittujen hallitusten antamasta kalatalouden tukia koskevasta tiedonannosta? Kuinka komissio aikoo puolustaa EU:n kalastussektoria Seattlen 3. ministerikokouksessa? Aikooko komissio puuttua kalastuksen sosiaalisiin sekä ympäristö- ja terveysnäkökohtiin puhtaasti teollisten näkökohtien lisäksi? Komission jäsen Fischler ilmoitti Veronan maatalousmessuilla ns. WTO-foorumin luomisesta eurooppalaisen maatalousmallin suojelemiseksi. Foorumi koostuisi maataloustuottajajärjestöjen edustajista, jalostajista, kuluttajista, työntekijöistä, ympäristönsuojelijoista jne. Aikooko komission jäsen Fischler ilmoittaa vastaavanlaisen kalastusfoorumin perustamisesta? Franz Fischlerin komission puolesta antama vastaus (30. marraskuuta 1999) Komission tiedonannossa Maailman kauppajärjestön vuosituhannen vaihteen kierrosta koskevasta EU:n lähestymistavasta, joka annettiin 8. heinäkuuta 1999, se määritteli mahdollisen yhteisön ohjelman kyseistä kierrosta varten. Ohjelma käsittää joukon eri aloja, kuten maatalous ja palveluala, muiden kuin maataloustuotteiden tullimaksut, investoinnit, kilpailu, kaupan helpottaminen sekä kaupan ympäristönäkökohdat. Komission mukaan kalastusalan tariffeja koskevia näkökohtia olisi käsiteltävä muiden kuin maataloustuotteiden tariffeja koskevien neuvotteluiden yhteydessä. Tullitariffien osalta komissio on kokonaisvaltaisten tariffineuvotteluiden kannalla, joiden tarkoituksena on tariffien alentaminen, korkeiden tariffien poistaminen ja tariffirakenteiden yhdenmukaistaminen. Lähestymistapa, jossa tariffit määritetään eri tasoisina (alhaisia, keskimääräisiä tai korkeita) ja johon kaikkien tariffien olisi sisällyttävä, mahdollistaisi tiettyä joustoa, jotta voitaisiin säilyttää sellaisten tuotteiden suojelun kohtuullinen taso, jotka vaikuttavat eniten tuottajien toimeentuloon ja jotka ovat edelleen taloudellisen toiminnan perusta tietyillä yhteisön rannikkoalueilla. Kalastusalan tukien ja niiden kauppaan, kalavarojen tilaan ja ympäristöön kohdistuvien vaikutusten osalta ei ole lainkaan varmaa, että aihe on WTO:n vuosituhannen vaihteen kierroksen esityslistalla. Komissio ilmaisi hiljattain tukensa WTO:n kauppaa ja ympäristöä käsittelevän komitean keskustelujen yhteydessä Yhdistyneiden kansakuntien elintarvike- ja maatalousjärjestön (FAO) työlle ja erityisesti kansainväliselle toimintasuunnitelmalle kalastuskapasiteetin hallinnoimiseksi. Tämän järjestön arviot tekijöistä, jotka voivat vaikuttaa kalastuskapasiteettiin (laivaston valvonnan puute, kalastuksen hoito muuhun kuin kestävyyteen perustuen, tuet) on välttämätön edellytys kaikille WTO:n yhteydessä käytäville keskusteluille tukien, ylikapasiteetin ja kalavarojen liikakalastuksen välisestä mahdollisesta suhteesta. Mitä tulee yhteisön etujen puolustamiseen kalastusalalla, komissio valvoo, että neuvottelun tulokset ovat tasapainossa niin tullitariffien kuin muidenkin neuvottelun aiheiden osalta. Se toimii niiden neuvotteluvaltuuksien mukaisesti, jotka neuvosto on sille antanut. Komissio tutkii mahdollisuutta perustaa arvoisan parlamentin jäsenen ehdottama kalastusasioita käsittelevä ns. WTO-foorumi, jollaisesta on esimerkki maatalousalalta, kalastusalaa koskevien WTO-neuvotteluiden tulosten perusteella, sellaisina kuin niistä päätetään Seattlen ministerikokouksessa.